Magazinet

Magazinet var en kristen-konservativ avis som ble utgitt i Oslo med tre ukentlige utgaver. Avisen ble etablert i 1989. Den var først et månedsmagasin, ble senere ukeavis, før den ble tredagersavis.

Avisens ideologiske målsetting var «å påvirke samfunnet ut fra et vekkelseskristent ståsted».

I februar 2007 kjøpte avisen Dagen seg inn i Magazinet med 34 prosent. De utviklet fra mai et felles lørdagsmagasin med Dagen som gjorde at avisen fikk en helt ny profil på lørdagene. 1. januar 2008 ble avisene fusjonert. Magazinets redaktør var Vebjørn Selbekk frem til fusjonen. Han gikk inn som samfunnsredaktør i DagenMagazinet i 2008.

Karikatur-striden
Magazinet ble særlig kjent etter at avisen den 10. januar 2006 trykket 12 karikaturtegninger av den islamske profeten Muhammed fra Jyllands-Posten i Danmark. Ifølge redaktøren ble dette gjort i ytringsfrihetens navn. Mange muslimer følte seg krenket, og publiseringen førte til stor spenning mellom Norge og muslimske ledere, militante islamister og opprørte ungdommer i blant annet Midtøsten, den arabiske verden, Iran, Afghanistan og Indonesia. Redaktøren mottok anonyme drapstrusler, det ble internasjonale protester og demonstrasjoner, handelsboikott, nedbrenning av den norske ambassaden i Damaskus i Syria og angrep på norske soldater i Afghanistan.

Etter at Selbekk 10. februar 2006 offentlig uttrykte at han ikke hadde hatt til hensikt å krenke muslimers religiøse følelser, har de fleste muslimer som deltar i den offentlige debatten i Norge godtatt unnskyldningen. En av imamene (Hamdan) som stod bak forsoningen sa «Den som heretter rører Selbekk og hans familie, rører muslimene».

Magazinet var ikke den eneste norske avisen som trykket tegningene. Både Bergens Tidende, Aftenposten og Dagbladet hadde publisert tegningene på et tidligere tidspunkt. Aftenposten og Dagbladet valgte likevel å kritisere Magazinet da karikaturstriden var på sitt heteste.

 Opplag 
 2006: 4 239«Avisenes leser- og opplagstall for 2006»    fra Mediebedriftenes Landsforening, publisert 12. februar 2007 
 2007: 4 005«Avisenes leser- og opplagstall for 2007»   fra Mediebedriftenes Landsforening, publisert 14. februar 2008

 Referanser 

Kategori:Nedlagte norske aviser
Kategori:Aviser etablert i 2002